Kaj (yhtye)

Kaj, tyyliteltynä KAJ, on suomenruotsalainen vuonna 2009 perustettu musiikki- ja viihderyhmä Pohjanmaan Vöyriltä. Sen teknotyylinen huumorimusiikki perustuu suomenruotsin Vöyrin murteeseen. Yhtyeen kolme jäsentä ovat Kevin Holmström, Axel Åhman ja Jakob Norrgård, joiden etunimien ensimmäisistä kirjaimista (Kevin, Axel, Jakob) yhtyeen nimi tulee.
Historia.
KAJ on perustettu vuonna 2009. Yhtyeen jäsenet tutustuivat toisiinsa jo ala-asteella. Yhtye on julkaissut seitsemän albumia. Albumeita on ollut tuottamassa vaasalainen Janne Hyöty, joka on säveltänyt useita euroviisukarsintakappaleita. Yhtyeen musiikkivideot ovat saaneet Youtubessa satoja tuhansia katselukertoja. Vuonna 2014 yhtyeen ”Jåo nåo e ja jåo YOLO ja nåo” valittiin vuoden suomenruotsalaiseksi radiokappaleeksi ja vuonna 2015 yhtyeen jäsenet valittiin vuoden pohjalaisiksi.
Musiikkiprojektien ja useiden konserttien lisäksi yhtyeellä on ollut 24 esityskertaa saanut show Wasa Teaterissa, ja vuonna 2014 se teki joulukalenteriohjelman Yle X3M -radiokanavalle.
Syksyllä 2018 sai ensi-iltansa KAJ-yhtyeen ja Wasa Teaterin yhteistuotantona tekemä musikaali "Gambämark", jonka ohjasi teatterin aiempi johtaja Ann-Luise Bertell. Sitä esitettiin teatterin remontin vuoksi entisessä elokuvateatteri Ritzissä. "Gambämark" myi Wasa Teaterissa 23 000 lippua vuonna 2019.
"Vörjeans" on yhtyeen alter ego, joka soittaa rockabilly-musiikkia. Vörjeansin Freppa (Kevin Holmström), Määnin (Axel Åhman) ja Tommy (Jakob Norrgård) julkaisivat "Born to börn" -albumin kesällä 2019.
Ryhmän 10-vuotiskonsertti "KAJ 10" keräsi 8 000 kuulijaa Botnia-halliin vuonna 2019. Yle Areenasta konserttitallennetta on katsottu yli 120 000 kertaa. Tallenne on tekstitetty suomeksi.
Vuonna 2021 sai Wasa Teaterissa ensi-iltansa musikaali "Botnia Paradise", jonka käsikirjoituksesta ja musiikista vastasivat KAJ-yhtyeen jäsenet. Kuten "Gambämark"-musikaalissa, myös "Botnia Paradise" -musikaalissa yhtyeen jäsenet olivat mukana näyttelemässä. Musikaalin ohjasi Ida Kronholm. Botnia Paradise teki Wasa Teaterissa kaikkien aikojen yleisöennätyksen 27 500 henkilön kävijämäärällä. Yhtyeen musikaalien tallenteet ovat nähtävillä Yle Areenassa.
Yhtyeen keikkamyyjänä toimii United Stage Finland.
Melodifestivalen ja Eurovision laulukilpailu.
KAJ osallistui vuoden 2025 Melodifestivaleniin kappaleella ”Bara bada bastu”. Yhtye kilpaili Melodifestivalenin neljännessä osakilpailussa ja eteni osakilpailusta Melodifestivalenin finaaliin. Finaalissa KAJ voitti kilpailun, ja voiton myötä yhtye pääsi edustamaan Ruotsia vuoden 2025 Euroviisuissa Sveitsin Baselissa toukokuussa 2025. Yhtye rikkoi Melodifestivalenin yleisöääniennätyksen saatuaan noin 4,3 miljoonaa yleisöääntä. Aiempi ennätys oli Loreenin, joka sai 3 783 148 yleisöääntä ”Tattoo” -kappaleella vuoden 2023 Melodifestivalenissa.
KAJ esiintyi kuudentena vuoden 2025 Eurovision laulukilpailun ensimmäisessä semifinaalissa, joka järjestettiin 13. toukokuuta. Yhtye eteni finaaliin ja sijoittui lopulta neljänneksi. Edellisen kerran Ruotsi oli kilpaillut Euroviisuissa ruotsinkielisellä kappaleella vuonna 1998. Edellinen ruotsiksi laulettu kappale Euroviisuissa oli Suomen Pernilla Karlssonin esittämä balladi ”När jag blundar” vuoden 2012 kilpailussa.
Huumori ja tyylikeinot.
KAJ’n kappaleiden tuotanto ulottuu jatkuvasti vaihteleviin genreihin ja genren parodioihin, pääasiassa popin ja rockin alueella, mutta mukana on myös rapia ja elektronista tanssimusiikkia sekä esimerkiksi countrya, pelimannimusiikkia, latinalaisia rytmejä, musikaaleja ja jopa oopperaparodia. Huumori rakentuu useille tasoille, leikillisyyden ja sanaleikkien kautta. Kappaleiden sanoitukset käsittelevät usein hyvin arkisia ilmiöitä. Tyypillinen humoristinen keino on leikki musiikkigenrejen konventioilla ja tekstin sisällöllä, samoin kuin hauskat itse tehdyt musiikkivideot.
KAJ’n huumoria on luonnehdittu kansanomaiseksi, lempeäksi ja ystävälliseksi,mikä on alusta asti tuonut heille yleisöä aina päiväkoti-ikäisistä eläkeläisiin. Arvio, että huumori on kilttiä, on useimmiten ollut myönteinen, mutta toisinaan myös saanut kritiikkiä.
Pieniä yhteentörmäyksiä suomen- ja ruotsinkielisten välillä mainitaan toisinaan, esimerkiksi haukkumasana "hurri" kappaleessa Kom ti byin (2016), kun ylitetään kieliraja ruotsin- ja suomenkielisten alueiden välillä. Sekä Tango taas -kappaleessa (2012) että -musikaalissa (2021) syntyy tilannekomiikkaa, kun päähenkilö on huono puhumaan suomea. Myös Hupparipäivä, alun perin Ylen joulukalenterista 2014, leikittelee huonolla suomen kielellä ja keksityillä sanoilla – yhtye vitsailee näin itsellään samaa teemaa käsitellen.
Murre.
KAJ’lle murre ei ole tarkoitettu itsessään hauskaksi eikä mikään itseisarvo. Yhtyeen jäsenet pitävät murretta äidinkielenään ja luonnollisimpana kielenään, jota he käyttävät sekä KAJ-yhtyeessä että arkipäivän viestinnässä. Kun yhtye oli uusi, murteella esiintyminen herätti paljon huomiota, mutta kun yleisö Pohjanmaalla tottui siihen, painopiste siirtyi huumoriin. Samanlainen kehitys toistui, kun yhtye laajensi kiertueitaan Etelä-Suomen ruotsinkielisille alueille.
Yhtye suhtautuu kieleen yleisesti leikillisesti. Oman normaalikielensä lisäksi he ottavat vaikutteita vanhemmasta, selvästi erottuvasta murteesta, johon he ovat tutustuneet vietettyään paljon aikaa isovanhempiensa kanssa. Tarvittaessa he pystyvät myös imitoimaan pääkaupunkiseudun ruotsin ääntämystä, kuten käy ilmi heidän sketsistään Kajtharsis, joka nähtiin Svenska Ylen joulukalenterissa 2014. Vägg i vägg lauletaan Tukholman vaikutteita sisältävällä riikinruotsilla. KAJ käyttää toisinaan myös muiden suomenruotsalaisten murteiden sanoja. Sekoittelemalla omaa ja muiden murteita, yleisruotsia ja Ruotsin ruotsia sekä leikkimällä niiden yhdistelmillä yhtye kasvattaa komiikan mahdollisuuksia ja löytää hauskoja riimejä. Tarvittaessa käytetään myös suomen ja englannin kielen sanoja.
KAJ’n Pohjanmaa ja suomalaisuus.
Yhtyeen tausta on ruotsinkielisellä Pohjanmaan maaseudulla. Talkoot mainitaan joskus yhtyeen sanoituksissa ja on hyvin keskeinen teema -musikaalissa. Pohjanmaan ruotsinkielisillä alueilla, jotka kattavat noin puolet maakunnasta, populaarikulttuuri on vahvasti Ruotsin ja ruotsalaisen television vaikutuksen alaisena, ja suomen kielen taito on usein heikko. KAJ on itsekin vitsaillut parissa kappaleessaan huonosta suomen taidostaan.
Pohjanmaalla on oletettu, ettei KAJ koskaan menestyisi ruotsinkielisen Suomen ulkopuolella, osittain murteen vuoksi, mutta myös siksi, että yleensä suomalaiset tai ruotsalaiset eivät juuri kiinnitä huomiota suomenruotsalaiseen kulttuuriin. Melodifestivalenin voiton jälkeen ryhmä pääsi kuitenkin suoriin haastatteluihin suomenkielisiin medioihin. Kevin Holmström on korostanut, että suostuminen haastatteluihin suomeksi oli tapa kohdata tukijoita ja toivottaa kaikki tervetulleiksi juhlaan, ei sulkea ketään ulkopuolelle. Hänen mukaansa sillä ei ollut väliä, ettei hänen suomen kielensä ollut täydellistä.
KAJ onkin nimittänyt omaa puutteellista suomen kieltään itseironisesti "rallisuomeksi". Termi pohjautuu sanaan "rallienglanti". Myös euroviisuedustaja Käärijän englantia on joskus kuvattu samalla sanalla. Kotimaisten kielten keskus valitsi maaliskuussa 2025 "rallisuomi"-sanan kuukauden sanaksi ja nosti KAJ’n esimerkkinä siitä, miten kielitaitoa kannattaa käyttää käytännössä – tärkeintä on uskaltaa puhua, ei täydellisyys.
Musiikkivideot ja esiintymiset.
KAJ-yhtye on tehnyt musiikkia useissa eri genreissä. He ovat usein tehneet myös omia musiikkivideoita ja joskus tallentaneet live-esiintymisiään. Useat heidän esiintymisistään ja videoistaan ovat saaneet yli miljoona katselukertaa YouTubessa.
Heimani i skick.
Toukokuussa 2013 yhtye julkaisi kappaleen "Heimani i skick". Armeijan jälkeen vuonna 2013 ryhmä pohti, miten heidän musiikkinsa pääsisi soimaan paitsi aikuisten Radio Vegalla myös nuorten Yle X3M -kanavalla, vaikka he lauloivat murteella ja soittivat akustisesti. He keksivät oman genrensä: "pipp pop", eli hiphopia, joka kertoo pippaamisesta. Heimani i skick tarkoittaa sitä turvallisuutta, jonka hyvin hoidetut maatilat antavat, sekä sitä vetovoimaa, jonka tämä tuo pohjanmaalaiselle miehelle. "Heimani i skick" toi yhtyeelle parhaan amatöörifilmien, tv- ja videotuotannon palkinnon vuoden 2013 ensimmäisessä suomenruotsalaisessa Nöjesgalassa.
Jåo nåo e ja jåo yolo ja nåo.
Heinäkuussa 2014 yhtye julkaisi singlen "Jåo nåo e ja jåo YOLO ja nåo", josta tuli "suomenruotsalainen kesähitti". Kappale kertoo pensalalaisesta miehestä, jolla on ikäkriisi ja joka lähtee baariin kokeilemaan markkina-arvoaan. Kappaleen kielellinen koukero tarkoittaa suunnilleen "Joo, totta kai minäkin olen yolo, kyllä vain". Technotyylinen ja rap-vaikutteinen kappale toi yhtyeelle läpimurron koko ruotsinkielisessä Suomessa.
Pa to ta na kako?
Heinäkuussa 2015 KAJ loi kappaleellaan "Pa to ta na kako?" (”Syötkö yleensä kakkua?”) uuden genren, KAJpopin, jonka heidän mukaansa yhdistää J-popin ja K-popin piirteitä. Kuten useimmat yhtyeen kappaleet, myös tämä laulu tuotettiin yhteistyössä Japanissa menestyneen tuottajan Janne Hyötyn kanssa. Kappaleen teemana on mummo, joka tarjoilee lapsenlapsille erilaisia leivonnaisia, kunnes nämä ovat vähällä oksentaa servettiin. Musiikkivideolla yhtye esiintyy pyörivällä lavalla mikroaaltouunin sisällä ja heidän hiuksensa on värjätty siniseksi, vaaleanpunaiseksi ja vaaleaksi.
Kun Vasabladenin kulttuuripäällikkö Patrik Back listasi KAJ’n parhaita kappaleita ennen yhtyeen osallistumista Melodifestivaleniin 2025, hän sijoitti "Pa to ta na kako?" ykköseksi (ennen "Taco hej" -kappaletta).
Kom ti byin.
"Kom ti byin" -kappaleessa yhtye ylistää pientä kyläyhteisöä – paikkaa, jossa opitaan olemaan ylpeitä pienistäkin asioista. He nostavat esiin omat kotikylänsä: Maxmo, Komossa ja Palvis.
Laulussa korostetaan harvaan asutulla maaseudulla asumisen etuja. Yhtye tuo esiin viisi keskeistä asiaa maalaiselämästä: sosiaalinen läheisyys, jossa kaikki tuntevat toisensa ja tervehtivät; meren läheisyys, jonka uskotaan tuovan hyvinvointia ja tasapainoa; kylän tilojen avoimuus ja helppo saavutettavuus, sillä asukkailla on usein avaimet yhteisiin tiloihin; kyky kestää ja hallita tylsyyttä, mikä puolestaan lisää luovuutta ja oma-aloitteisuutta; sekä vahva talkoohenki, jossa koko yhteisö osallistuu yhteisiin projekteihin ja korjauksiin.
Laulun sanoitus päättyy haikeaan toteamukseen siitä, että nuoret ovat nyt lähteneet kotoa ja lentäneet pesästä, mutta: Pojan voi viedä pois kylästä, mutta kylää ei voi viedä pojasta.
Härkas (No var e nåo na twerkas).
"Härkas (No var e nåo na twerkas)" musiikkivideo on yhtyeen ensimmäinen animoitu teos. Keskiössä on diskjockey, joka saa toistuvasti kuulla, että hänen pitäisi hankkia “oikea työ” – teema, joka heijastaa myös yhtyeen omia kokemuksia artisteina. Yhtyeen jäsenen Kevin Holmströmin mukaan kappale on saanut inspiraationsa hitaasta hyväksynnän saavuttamisesta esiintymisten ja yleisöpalautteen kautta. Diskjockey saa puhelun festivaalin tuottajalta ja häntä pyydetään tuuraamaan, koska Avicii on ajanut ojaan.
"Härkas" on murteellinen hämmästyksen tai kauhistuksen ilmaus. Musiikkivideossa viitataan tanssityyliin twerkkaus, jossa liikutetaan lantiota ja takapuolta kyykkyasennossa. Animaatiossa on satiirisia kohtauksia, joissa tunnetut suomalaiset poliitikot, kuten silloinen pääministeri Juha Sipilä, Perussuomalaisten puheenjohtaja Timo Soini ja kristillisdemokraatti Päivi Räsänen, esiintyvät karikatyyrimäisissä tanssikohtauksissa.
Paavos barkbrö.
"Paavos barkbrö" on yhtyeen isänmaallinen tribuutti Suomen itsenäisyyden 100-vuotisjuhlalle vuonna 2017, esitetty Botnia-hallissa suuressa suomenruotsalaisessa musiikkitapahtumassa Skolmusik 2017 yhdessä satojen koululaisten kanssa. Kappale pohjautuu Saarijärven Paavo-runoon, joka on kansallisrunoilijan Johan Ludvig Runebergin tunnettu runo. Talonpoika Paavo joutuu toistuvasti kärsimään katovuosista ja joutuu sekoittamaan kaksinkertaisen määrän kaarnaa leipäänsä. Kun hänen peltonsa viimein tuottaa satoa eikä pettua enää tarvittaisi, hän huomaa naapurin hädän ja kehottaa vaimoaan sekoittamaan puolet kaarnaa leipään, sillä naapurin pelto on jäätynyt.
"Paavos barkbrö" "kertoo siitä, että pitää kestää vaikeuksia. Jos on vaikeita aikoja, pitää auttaa toisia. Otimme hieman vaikutteita suomalaisesta kulttuurista", kertoo Axel Åhman. "Kappale perustuu suomalaiseen melankoliaan, mutta se kertoo myös elämän ottamisesta rennosti", sanoo Jakob Norrgård.
Nissan bromsa.
Nissan bromsa on oopperaparodia, jonka KAJ esitti ensimmäisen kerran vuonna 2017 ja josta tuli viraalihitti vuonna 2025.
Text-TV.
Vuonna 2019 yhtye teki kunnianosoituksen Teksti-TV:lle elektronisen musiikin tyylilajin kappaleella. Kappaleen innoittajina pidetään Kraftwerkia ja Pet Shop Boysia. Live-esiintymisissä Kevin esittää henkilöä, joka työpäivän jälkeen selaa kaukosäätimellä "totuutta" 899 sivulta — kuten F1-tuloksia, säätietoja ja uutisia. Jakob esiintyy televisio päässään ja Axel laulaa kappaleen kertosäkeen.